དེ་ནས་བཟུང་བོད་མི་ཚོས་རྒྱ་ནག་གི་དབང་བསྒྱུར་ལ་ངོ་རྒོལ་ལས་འགུལ་རྒྱུན་ཆད་མྱོང་མེད་པ་དང་།སྒོས་སུ་ཕྱི་ཟླ་༣པའི་ནང་བོད་ཀྱི་ས་གནས་མང་པོ་ནས་རྒྱ་ནག་གཞུང་ལ་ངོ་རྒོལ་ཤུགས་ཆེན་ཡོང་གི་ཡོད་པ་རེད།ཟླ་འདིའི་ཚེས་༨ཉིན་གནས་ཚུལ་ཤེས་རྟོགས་བྱུང་བ་ལྟར་ན།དཀར་མཛེས་ཁུལ་གྱི་རྫོང་ཁག་རེ་ཟུང་ནང་ཕྱི་ཟླ་གསུམ་པའི་ནང་གཞུང་གི་ལས་བྱེད་སུ་གཅིག་ལ་གཟའ་ཉི་མར་ཡང་གུང་སེང་མེད་པར་ལས་ཞུགས་བྱེད་དགོས་ཀྱི་ཡོད་པ་དང་།དེ་ནི་བོད་ཀྱི་ས་གནས་མང་པོར་ལག་བསྟར་བྱེད་ཀྱི་ཡོད་སྲིད་པ་ཞིག་ཡིན་པ་མ་ཟད།ཕྱི་ཟླ་༣པའི་ནང་བོད་ཀྱི་ངོ་རྒོལ་ལས་འགུལ་དྲག་གནོན་དམ་དྲག་གྲ་སྒྲིག་བྱས་པ་ཞིག་ཡིན་པ་རེད།བོད་ཚེས་ཆོ་འཕྲུལ་སྨོན་ལམ་ཆེན་མོ་ནས་བཟུང་མདོ་དབུས་ཁམས་གསུམ་གྱི་དགོན་སྡེ་ཁག་གཙོས་མི་མང་འདུ་འཛོམས་ཆེ་བའི་ས་གནས་གང་སར་རྒྱ་ནག་གཞུང་གིས་དམག་མི་སྔར་ལས་མང་བ་ཁ་སྣོན་བྱས་ཏེ།ཕྱི་ཟླ་གསུམ་པའི་ནང་ཧ་ཅང་དམ་དྲག་ཆེན་པོ་བྱེད་ཀྱི་ཡོད་པ་རེད།